b"\n_START_ARTICLE_\nSovetskaya Gavan\n_START_SECTION_\nKasaysayan\n_START_PARAGRAPH_\nNoong Mayo\xc2\xa023, 1853, natuklasan ni Lt.\xc2\xa0Nikolay Konstantinovich Boshnyak ng barkong Nikolay ng Kompanyang Ruso-Amerikano ang look kung saang matatagpuan ngayon ang Sovetskaya Gavan at pinangalanan itong Look ng Khadzhi. Noong Agosto\xc2\xa04, 1853, itinatag ni Kapitan Gennady Nevelskoy ang isang himpilang militar na ipinangalan mula kay Almirante Dakilang Duke Konstantin, at binago ang pangalan ng look sa Imperatorskaya Gavan ('Daungan ng Emperador' o 'Pantalang Imperyal'). Nakilala rin ang look bilang Barracouta Harbour sa mga Ingles. Itinalagang komander ng himpilan si Nikolay Boshnyak. Naging unang pamayanang Ruso sa lugar ang himpilan._NEWLINE_Pagkaraang iniwan ang himpilang militar bago ang taong 1900, naging sentro ng paggawa ng tabla ang lugar, kasama ang mga pahintulot sa mga kompanyang buhat ng ibang mga bansa tulad ng Canada._NEWLINE_Binago ang pangalan ng look at ng pamayanan sa Sovetskaya Gavan noong 1922._NEWLINE_Noong Ikalawang Digmaang Pandaigdig, sinimulan ang pagtatayo ng isang daambakal mula sa kanang pampang ng Ilog Amur malapit sa Komsomolsk-na-Amure patungong baybaying-dagat ng Pasipiko. Napili ang Sovetskaya Gavan bilang dulo nito. Ginawaran ng katayuang panlungsod ang Sovetskaya Gavan noong 1941, at nakarating dito ang daambakal noong 1945. Ito ang unang bahagi ng daambakal na natapos ng magiging Pangunahing linya ng Baikal-Amur._NEWLINE_Mula 1950 hanggang 1954, naging sityo ang lungsod ng kampong bilangguan na Ulminlag ng sisitemang gulag._NEWLINE_Ang hilagang neighborhood ng lungsod na nasa Look ng Vanino ay hiniwalay upang maging hiwalay na pamayanang uring-urbano ng Vanino noong 1958\n_START_SECTION_\nEkonomiya\n_START_PARAGRAPH_\nNakasalalay ang ekonomiya ng Sovetskaya Gavan sa daungan at mga kaugnay na gawain nito. Mayroon itong malalim na pantalan para sa mga kargamento at barkong pangisda, gayon din sa mga pasilidad ng pagkukumpuni ng barko. Mayroon ding paggawa ng mga pagkain tulad ng pagproseso ng isda."